เก็บตกการเงิน
ทะลุเป้า
18 ส.ค. 2554

ทะลุเป้า
นายประภาส ทองสุข ผู้ช่วยกรรมการผู้จัดการ ธนาคารซีไอเอ็มบี ไทย เปิดเผยว่า ประชาชนยังคงให้ความสนใจเดินทางมาแสดงความจำนงรับคูปองเพื่อรับสิทธิเปิดบัญชีเงินฝากในโปรแกรมเงินฝากประจำ 6 เดือน ดอกเบี้ยพิเศษ 4% ในงานมหกรรมการเงินอย่างล้นหลาม โดยยอดเงินฝาก 3 วันแรก มีประชาชนมารับคูปองแล้วจำนวน 2,583 ราย คิดเป็นวงเงินฝากรวม 5,740 ล้านบาท 
สำหรับปริมาณธุรกรรมในงานช่วง 3 วันแรก ณ เวลา 17.00 น. ของวันที่ 14 พ.ค. มีลูกค้ามาใช้บริการ 3,931 ราย ปริมาณธุรกรรมรวม 8,898 ล้านบาท ประกอบด้วย เงินฝาก 2,583 ราย วงเงินฝากรวม 5,740 ล้านบาท สินเชื่อบ้าน 658 ราย วงเงินสินเชื่อรวม 2,030 ล้านบาท สินเชื่อบุคคลและสินเชื่อเงินสด 592 ราย วงเงินสินเชื่อรวม 47.2 ล้านบาท สินเชื่อเอสเอ็มอี 42 ราย สินเชื่อรวม 1,066 ล้านบาท ประกันชีวิต 12 ราย วงเงินรวม 3 ล้านบาท สินเชื่อเช่าซื้อ 10 ราย วงเงินสินเชื่อ 5.5 ล้านบาท กองทุนรวม 18 ราย วงเงินรวม 5.8 ล้านบาท 
ผลวิจัยแนวทางพัฒนาวิสาหกิจครอบครัว
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยผลสำรวจสุขภาพธุรกิจเอสเอ็มอีที่เป็นกิจการครอบครัว ซึ่งธนาคารได้ร่วมกับสถาบันพัฒนาผู้ประกอบการเชิงสร้างสรรค์ (CEDI) ทำการศึกษา พบประเด็นสำคัญใน 2 มิติ คือ ปัจจัยที่อยู่เบื้องหลังความสำเร็จของวิสาหกิจขนาดใหญ่ของไทย ซึ่งเป็นข้อมูลที่มีประโยชน์สำหรับการพัฒนาวิสาหกิจขนาดเล็กให้เติบโต และช่องว่างระหว่างเจ้าของวิสาหกิจครอบครัว เกิดการขาดช่วง คือ รุ่นพ่อแม่กับรุ่นลูกที่จะสืบทอดกิจการต่อไปเติบโตไม่สัมพันธ์กัน และรุ่นลูกมักจะไม่อยากทำกิจการครอบครัวต่อจากพ่อแม่